**UPUTE ZA PISANJE ZAVRŠNOG RADA**

**Završni rad se sastoji od:**

1. naslovne stranice

2. sadržaja

3. uvoda

4. glavnog dijela – razrade teme

5. zaključka

6. literature

7. priloga

8. stranice za upisivanje ocjena

**Završni rad treba biti pisan na računalu i uvezan.**

**Kako izgleda i što sadržava naslovna stranica?**

Vidi Prilog 1

**Stil pisanja završnog rada:**

Font – Arial ili Times New Roman

Veličina slova u tekstu – 12 (naslovi cjelina 14)

Veličina slova naziva slika, tablica, grafikona - 9

Prored – 1,5

Margine – 2,5 (lijeva margina 3 cm – zbog uveza)

Poravnanje teksta – obostrano

Stil pisanja treba biti jasan i razumljiv. U pisanju se koristi treće lice jednine (npr. u radu je *prikazano…opisano* i sl).

Svaka nova cjelina počinje se pisati na novoj stranici.

**Prije pisanja završnog rada treba se prisjetiti:**

* riječi se odvajaju samo jednim razmakom
* interpunkcijski znakovi (. , ? ! : ; ) pišu se zajedno s riječju iza koje slijede, nakon toga obvezno jedan razmak
* navodnici i zagrade pišu se zajedno s riječju ispred i iza koje se nalaze
* crtica se piše zajedno s riječima između kojih stoji ako se radi o složenici (npr. matematičko-informatički), a odvojeno ako se koristi u neku drugu svrhu
* rečenicu nikada ne valja započinjati brojem
* tekst treba pisati u odlomcima (odlomak je dio teksta koji zaključujemo tipkom <Enter> )
* između odlomaka stavlja se dupli prored, bez uvlačenja prvog retka

**Citiranje i bilješke**

* Kada citiramo nekog autora, citat je potrebno staviti u navodnike, primijeniti kurziv (stil Italic) te navesti koga smo citirali. Za to se mogu koristiti fusnote.
* Npr: *"Putnicima se smatraju: osobe koje se zbog putovanja nalaze u nekom od sredstava određenih za obavljanje javnog prijevoza."* 1

**OZNAČAVANJE BROJA STRANICA (NUMERIRANJE):**

Naslovnica i sadržaj se ne numeriraju.

Numeriranje započinje od uvodne stranice, a završava s posljednjom stranicom zaključka.

Literatura, prilozi i posljednja stranica za upisivanje ocjena se ne numeriraju.

**SLIKE, TABLICE, GRAFIKONI**

Svaka slika, tablica i grafikon trebaju biti označeni brojem te imati svoj naziv/naslov koji se pišu iznad slike, tablice ili grafikona.

Ukoliko je slika, tablica ili grafikon preuzet iz nekog udžbenika, s interneta i sl. potrebno je napisati izvor preuzimanja ispod slike, tablice ili grafikona.

Također u tekstu možemo uputiti na određenu sliku, tablicu, grafikon (npr. vidi sl. 1).

**UVOD**

Tekst završnog rada započinje uvodom kojim se upućuje na temu koja će biti obrađena. Prije početka pisanja uvoda najbolje je dobro proučiti literaturu.

U uvodu je potrebno navesti:

* zašto ste se odlučili za obrađivanje upravo te teme
* koji je cilj vašeg završnog rada
* opisati plan obrade odabrane teme

**GLAVNI DIO – RAZRADA TEME**

Razrada teme je najvažniji dio završnog rada.

U ovom dijelu:

- navode se spoznaje i stavovi različitih autora,

- analizira se i definira sadašnje stanje ili problem

- daje se procjena za budućnost.

Sadržaj teksta treba biti smisleno raspodijeljen, a svakom dijelu rada određuje se naslov.

Ukoliko završni rad obuhvaća praktični dio dobro je:

* opisati zadatak
* opisati tijek izrade praktičnog rada
* navesti korišteni pribor i materijale
* navesti metode rada, mjesto rada i vrijeme (trajanje izrade)

Također je preporučljivo potkrijepiti ga fotografijama faza izrade uz odgovarajuće opise te prema potrebi ubaciti tablice, grafikone i sl.

**ZAKLJUČAK**

U zaključku se daje osvrt na postavljeni cilj završnog rada, sinteza stavova, spoznaja i rezultata, mišljenje o temi i eventualni prijedlozi za budućnost.

**LITERATURA:**

Popis **literature** slijedi nakon zaključka, a prije priloga ili dodataka.

Naslov  *Literatura* numerira se i piše velikim slovima na vrhu stranice.

Izvori se pišu abecednim redom prema prezimenu autora. Ako nije naveden autor ili urednik, piše se prva riječ naslova. Označavaju se arapskim brojevima.

Najprije se navodi prezime autora koje se odvaja zarezom od inicijala imena. Zatim se piše naslov knjige, ime izdavačke kuće, sjedište izdavačke kuće ili mjesto gdje je knjiga izdana te godina kada je izdana.

Članci korišteni u radu navode se ovako: najprije se piše autor, zatim naslov članka te časopis u kojem je članak objavljen, broj časopisa, godina izdanja navedenoga broja te stranice na kojima je članak tiskan.

**Primjeri navođenja literature:**

***knjige, udžbenici:***

1. Matoš, S.: Organizacija i tehnika prijevoza putnika u cestovnom prometu, Škola za cestovni promet Zagreb, Zagreb, 1995.
2. Dević, I., Ištvanić, J: Alati i strojevi u obradi drva 1, Element, Zagreb, 2007.

***stručni članci:***

1. Šestanović, M.: Sustav kliznih vrata, Drvo, br. 79, 2014., str. 24-25.

 ***Internetske stranice:***

1. web stranica Hrvatske obrtničke komore www.hok.hr (28. 10. 2015.)

osim cijelog imena stranice u zagradi je potrebno navesti i datum posjete stranici s koje smo preuzeli podatke.

**Pravilnik o izradbi i obrani završnog rada**

**Izradba završnog rada – Članak 8.**

1. Završni rad sastoji se od **izradbe** završnog rada i **obrane** završnog rada
2. Teme za završni rad, u suradnji s nastavnicima struke – nositeljima tema, donosi ravnatelj ustanove do 20. listopada za sve rokove u tekućoj školskoj godini na prijedlog stručnih vijeća. Broj ponuđenih tema mora biti najmanje za 50% veći od minimalno potrebnog broja.
3. Pri predlaganju tema za završni rad mogu se uzeti u obzir i prijedlozi učenika ako su u skladu s ciljevima i zadaćama nastavnoga programa prema kojemu se učenik obrazovao.
4. Učenici teme za završni rad biraju **najkasnije do 31. listopada** tekuće školske godine.
5. Učenik obavlja Izradbu **pod stručnim vodstvom nastavnika struke** (mentor) tijekom zadnje nastavne godine obrazovnoga programa koji učenik pohađa. Učenik je dužan pisani dio Izradbe, koju je prihvatio mentor, predati u urudžbeni zapisnik ustanove **najkasnije deset dana prije Obrane**.
6. Izradba se sastoji od uratka koji može biti: **projekt, praktični rad s elaboratom, složeniji ispitni zadatak** ili drugi sličan uradak usklađen s nastavnim programom.
7. Izradbom se može smatrati uradak kojim je učenik sudjelovao na izložbi inovatorskih radova u zemlji ili inozemstvu tijekom svoga srednjeg obrazovanja i uradak kojim je učenik osvojio **prvo, drugo ili treće mjesto** na državnome natjecanju iz strukovnih, odnosno umjetničkih predmeta, područja ili programa.